Ons weet nie waarom só baie slegte dinge met goeie mense gebeur nie. Ons kan nie sê dis omdat ons nie hard genoeg glo of mooi genoeg leef of omdat ons toewyding nie sterk genoeg is nie. Ons weet nie waarom dit so gebeur nie. Die 1933-vertaling se opskrif vir dié psalm is Die groot raaisel. Psalm 73 gee egter ’n manier om te reageer op hierdie groot raaisel. Die digter van Psalm 73 kies om, ten spyte van die onregverdigheid, God steeds te dien. Hy kies om God te dien, al het hy nie die antwoord oor die groot raaisel nie. Ek het die Here my God gekies as my toevlug! (Ps 73: 28). Hy kies God wanneer hy in die tempel ingaan en dáár iets agterkom wat sy geloof drasties beïnvloed. In die tempel besef hy wat die lot van die goddeloses is. Hul uiteinde is vernietiging. Hulle gaan verlore, maar God is by hom.